20-5-2019

ΔΕΛΤΙΟ ΤΥΠΟΥ

Ο Χρήστος Παγώνης στον ΣΚΑΪ 
Η «Τεχνόπολη του Ευρίπου» και η ανάπλαση της Δημοτικής Αγοράς μεγάλα αναπτυξιακά έργα
Στο σημαντικό έργο που αναμένεται να υλοποιηθεί στο Δήμο Χαλκιδέων και αφορά στην ίδρυση της «Τεχνόπολης του Ευρίπου» αναφέρθηκε ο Δήμαρχος Χαλκιδέων και υποψήφιος του συνδυασμού «Γέφυρα Προόδου και Ελπίδας» Χρήστος Παγώνης, μιλώντας, σήμερα, στην τηλεόραση του ΣΚΑΪ, στην εκπομπή «Αταίριαστοι».
Όπως τόνισε, ο Δήμος έχει ήδη υπογράψει μνημόνιο συνεργασίας με το Εθνικό και Καποδιστριακό Πανεπιστήμιο Αθηνών για τη δημιουργία της «Τεχνόπολης του Ευρίπου» , έχει παραχωρηθεί έκταση 56 στρεμμάτων και αναμένεται το επόμενο διάστημα να ξεκινήσει η διαδικασία σύνταξης των μελετών.
Ο Χρήστος Παγώνης χαρακτήρισε τη δημιουργία της  «Τεχνόπολης του Ευρίπου» ως ένα από τα πιο  σημαντικά έργα  που έχουν σχεδιάσει και δρομολογήσει, καθώς η Χαλκίδα και η ευρύτερη περιοχή θα γίνει Κέντρο  Έρευνας, Εφαρμογής και Καινοτομίας, που σε συνδυασμό με τη λειτουργία στο ΤΕΙ, από φέτος το Σεπτέμβριο, των πέντε νέων Τμημάτων του Πανεπιστημίου και την φιλοξενία 50 φοιτητών ανά τμήμα, θα εντάξουν την περιοχή μας στον Πανεπιστημιακό χάρτη της χώρας και θα τη μετατρέψουν σε πόλο τεχνολογικής και πολιτιστικής ανάπτυξης.
Ο Χρήστος Παγώνης απαντώντας στη συνέχεια σε ερώτηση αναφορικά με τα βασικά προβλήματα που έχει στόχο να αντιμετωπίσει ο Δήμος Χαλκιδέων αναφέρθηκε σε αυτό της αναγκαιότητας της ανάπλασης της Δημοτικής Αγοράς, που επί τριάντα χρόνια ταλανίζει την πόλη και που σήμερα, ως Δημοτική Αρχή, κατάφεραν επιτέλους να ολοκληρώσουν όλες τις μελέτες και να είναι πια το έργο στο στάδιο της δημοπράτησης.
Πρόσθεσε, ότι η ανάπλαση της Δημοτικής Αγοράς Χαλκίδας μαζί με το νέο Νοσοκομείο αποτελούν τις μεγαλύτερες επενδύσεις, που θα αλλάξουν ριζικά την εικόνα της πόλης διαμορφώνοντας τις συνθήκες για καλύτερη ποιότητα ζωής για όλους!
Επίσης, υπογράμμισε τη σημασία που έχουν δράσεις, οι οποίες αφορούν στον πολιτισμό και τον αθλητισμό και θέτουν την πόλη σε τροχιά ανάπτυξης, δίνοντας ώθηση στην τοπική οικονομία.
Ο Χρήστος Παγώνης ουσιαστικά ανέφερε πως μέσα από τον εκσυγχρονισμό των αθλητικών υποδομών κατέστη δυνατή η διοργάνωση πανευρωπαϊκών πρωταθλημάτων με χαρακτηριστικό παράδειγμα την επικείμενη διοργάνωση στη Χαλκίδα του πανευρωπαϊκού πρωταθλήματος- τελετή έναρξης- σκοποβολής, όπου 500 αθλητές και 3000 επισκέπτες θα βρεθούν στην περιοχή μας, αλλά όπως και η φιλοξενία στην πόλη μας του Διασυλλογικού Νοτίου Ελλάδας Ταεκβοντό, ενώ εξίσου σημαντικό έργο είναι ο εκσυγχρονισμός του Κολυμβητηρίου με φυσικό αέριο και η ενεργειακή του αναβάθμιση. Η βελτίωση και αναβάθμιση των αθλητικών υποδομών δίνει σαφώς τη δυνατότητα διεξαγωγή αγώνων πανευρωπαϊκής εμβέλειας με ό, τι θετικό αυτό συνεπάγεται για το Δήμο Χαλκιδέων.
Στον τομέα του πολιτισμού ο Χρήστος Παγώνης ανέφερε  την προσπάθεια ανάδειξης της Χαλκίδας ως σημαντικού τουριστικού προορισμού μέσα από συγκεκριμένες δράσεις, όπως η μετατροπή του ΟΣΕ σε πολυχώρο πολιτισμού, την λειτουργία της δημοτικής πινακοθήκης, την αξιοποίηση της κρουαζιέρας και του yachting και την διεξαγωγή συνεδρίων.
Η Χαλκίδα βρίσκει πλέον το σταθερό βηματισμό της στην προσπάθειά της να προσαρμοστεί σε νέα δεδομένα και να αντιμετωπίσει τα τεράστια οικονομικά προβλήματα που προκάλεσε το γεγονός, ότι από μία βιομηχανική πόλη έπρεπε να αλλάξει και να καθορίσει νέους στόχους ανάπτυξης μέσα από έναν διαφορετικό προσανατολισμό.